ai4bharat/Pralekha huggingface dataset:
பாதுகாப்பு அமைச்சகம்
மகாராஷ்டிரா பிராந்திய கடற்படை தலைமை அதிகாரியாக ரியர் அட்மிரல் அதுல் ஆனந்த் பொறுப்பேற்பு
மகாராஷ்டிரா பிராந்திய கடற்படை தலைமை அதிகாரியாக ரியர் அட்மிரல் அதுல் ஆனந்த் இன்று பொறுப்பேற்றுக் கொண்டார்.
இந்நிகழ்ச்சி இந்திய கடற்படை தளமான ஐஎன்எஸ் குஞ்சாலியில் நடந்தது.
அங்கு ரியர் அட்மிரல் அதுல் ஆனந்துக்கு அணிவகுப்பு மரியாதையும் அளிக்கப்பட்டது. இவர் இந்திய கடற்படையின் நிர்வாகப் பிரிவில் கடந்த 1988ம் ஆண்டு சேர்ந்தார்.
கடக்வஸ்லாவில் உள்ள தேசிய பாதுகாப்பு அகாடமியில் இவர் பயிற்சி பெற்றவர். அமெரிக்காவின் ஹவாய் பகுதியில் உள்ள பாதுகாப்பு படிப்புகளுக்கான ஆசிய பசிபிக் மையத்தில் நவீன பாதுகாப்பு ஒத்துழைப்பு படிப்பை இவர் முடித்துள்ளார்.
விசிஸ்ட் சேவா பதக்கம் பெற்றுள்ள இவர், கடற்படையில் பல முக்கிய பதவிகளை வகித்துள்ளார். போர் கப்பல்கள் பலவற்றிலும் பணியாற்றியுள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1699939
(Visitor Counter : 83
சுகாதாரம் மற்றும் குடும்ப நலத்துறை அமைச்சகம்
பத்மஸ்ரீ, கேல் ரத்னா விருது பெற்ற டாக்டர்  தீபா மாலிக், காசநோய் இல்லாத இந்தியா இயக்கத்தின் தேசிய தூதராகி உள்ளார்
பத்மஸ்ரீ, கேல் ரத்னா விருது பெற்ற, இந்தியாவின் முதலாவது மகளிர் பாராலிம்பிக் பட்டம் வென்ற, இந்திய பாராலிம்பிக் குழுவின் தலைவரான டாக்டர்  தீபா மாலிக், காசநோய் இல்லாத இந்தியா இயக்கத்தின் தேசிய தூதராகி உள்ளார். இந்த இயக்கத்திற்கு முழு ஆதரவு அளிக்க அவர் உறுதிபூண்டுள்ளார்.
2018, மார்ச் மாதத்தில் புதுதில்லியில் உள்ள பிரகதி மைதானத்தில் பிரதமர் திரு நரேந்திர மோடியால் தொடங்கிவைக்கப்பட்ட 41-வது இந்தியா சர்வதேச வர்த்தக பொருட்காட்சியில் சுகாதாரம் மற்றும் குடும்ப நல அமைச்சகத்தின் அரங்கில் காசநோய் விழிப்புணர்வு செயல்பாடுகளில் பங்கேற்றிருந்த தீபா மாலிக் காசநோய் இல்லாத இந்தியா இயக்கத்திற்கு தமது உறுதிப்பாட்டை வெளிப்படுத்தினார்.
காசநோய் இல்லாத இந்தியா இயக்கத்திற்கு ஆதரவு அளிப்பது பற்றி பேசிய தீபா மாலிக், இதற்கான மக்கள் இயக்கத்திற்கு தூதராக இணைந்திருப்பது தமக்கு மகிழ்ச்சி அளிக்கிறது என்றார். இந்த நோய் குறித்த விழிப்புணர்வை ஏற்படுத்துவது மிகவும் அவசியம் என்று குறிப்பிட்ட அவர், இந்த நோய் எளிதில் கண்டறியப்படுவதும், குணப்படுத்தப்படுவதும் ஆகும் என்று தெரிவித்தார். 2025-க்குள் காசநோய் இல்லாத நாடு என்ற இலக்கை இந்தியா எட்டும் என்று அவர் உறுதிபட தெரிவித்தார்.
காசநோயில் இருந்து மீண்ட தமது நிலைமை பற்றி நினைவுகூர்ந்த அவர், உடல் ரீதியிலான சிகிச்சையின் முதல் நடவடிக்கையாக மனம் சார்ந்த நலனை தொடங்குவது மீட்சிக்கு அடிப்படை என்பதால் உடன்பாட்டு மனநிலையை பராமரிப்பதும், அச்சத்தில் இருந்து வெளியேறுவதும் முக்கியம் என்பதை வலியுறுத்தினார்.
காசநோய் போன்ற நோயால் எவரும் பாதிக்கப்படலாம் என்றும் இந்த சூழலில் எவரும் தனித்துவிடப்பட்டதாக உணரக்கூடாது என்றும் குறிப்பிட்டார். நோயால் பாதிக்கப்பட்டவர்களுக்கு சகோதர குடிமக்கள் என்ற முறையில் நாம் ஆதரவாக இருப்பது நமது கடமை என்றும் அவர் தெரிவித்தார். ஒரு உறவினராக அவர்களை நாம் அணுக வேண்டும் என்றும் அவர்கள் ஆதரவு அளிக்கப்படுகிறார்கள் என்பதை அவர்களின் மனதில் பதிய வைக்க வேண்டும் என்றும் தீபா மாலிக் கேட்டுக்கொண்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1879066
புவி அறிவியல் அமைச்சகம்
இந்திய வானிலை ஆய்வுத்துறையின், வானிலை முன்னறிவிப்பு பற்றிய வாராந்திர காணொலி
இந்திய வானிலை ஆய்வுத்துறை, வானிலை குறித்து, புதிய முயற்சியாக, ஒவ்வொரு வியாழக்கிழமை மாலையும் காணொலிக் காட்சிப் படம் ஒன்றை வெளியிட உள்ளது. இந்த காணொலிக் காட்சிப்படத்தில் அடுத்த இரு வாரங்களுக்கான வானிலை முன்னறிவிப்பு, கடந்த வாரத்துக்கான வானிலை நிலவரம் குறித்த தகவல்களும் இடம் பெற்றிருக்கும். இந்திய வானிலை ஆய்வுத்துறையின் சிறந்த அறிவியலாளர்களால் இந்த விவரங்கள் அளிக்கப்படும். இந்த குறுங் காணொலி, ஆங்கிலத்திலும் ஹிந்தியிலும் இருக்கும். கடந்த ஒரு வார காலத்தின் முக்கிய வானிலை நிலவரங்கள், அடுத்த இரு வாரங்களில் எதிர்பார்க்கக்கூடிய வானிலை முறைகள், வானிலை தொடர்புடைய மோசமான தட்பவெப்ப நிலை குறித்தும் இக்காணொலியில் விவரங்கள் இருக்கும்.
தனி மனிதர்களுக்கான பல்வேறு செயல்பாடுகள், சமுதாயச் செயல்பாடுகள், விவசாயச் செயல்பாடுகள், நீரியல் செயல்பாடுகள் போன்றவற்றுக்கு இவ்விவரங்கள் உதவியாக இருக்கும். நாட்டின் பல்வேறு பகுதிகளில் அடுத்துவரும் இரண்டு வாரங்களுக்கு எந்தெந்தப் பகுதிகளில் மழை நாட்கள் இருக்கும், எந்தெந்தப் பகுதிகளில் வறண்ட வானிலை காணப்படும் என்று முன்கூட்டியே கணிக்கப்படுவதால், பல்வேறு விவசாயப் பணிகளைத் திட்டமிடவும் வெள்ளம், நிலச்சரிவு, இடியுடன் கூடிய மழை, மின்னல் ஆகியவை காரணமாக ஏற்படக்கூடிய இயற்கைச் சீற்றங்களை எதிர்கொள்ளவும் பாதுகாப்பு நடவடிக்கைகளை எடுக்கவும் இது உதவும்.
இந்த வாராந்திர குறுங் காணொலிகள் யூட்யூபில் காணக்கிடைக்கும் இதற்கான இந்திய வானிலை ஆய்வு மைய இணையதள இணைப்பு . இந்த வாராந்திரக் காணொலி தவிர, கூடுதலாக, வானிலை விவரம் பற்றிய தினசரிக் காணொலிகளையும் இந்திய வானிலை ஆய்வு மையம் வெளியிடுகிறது. வானிலை பற்றிய சமீபத்திய தகவல்களும், அடுத்த ஐந்து நாட்களுக்கான வானிலை முன்னறிவிப்பும் இந்த காணொலிகளில் இடம்பெறும்
நிலக்கரி அமைச்சகம்
அம்ரித் மகோத்சவத்தின் ஒரு பகுதியாக 2 நாள் கைவினைப் பொருட்கள் கண்காட்சி மற்றும் விற்பனை : மத்திய சுரங்க திட்டமிடல் & வடிவமைப்பு நிறுவனம் நடத்துகிறது
அம்ரித் மகோத்சவத்தின் ஒரு பகுதியாக, மத்திய நிலக்கரி அமைச்சகத்தின், மத்திய சுரங்க திட்டமிடல் & வடிவமைப்பு நிறுவனம் நடத்தும் 2 நாள் கைவினைப் பொருட்கள் கண்காட்சி மற்றும் விற்பனை, ரவீந்திர பவனில் நேற்று தொடங்கியது.
ஜார்கண்ட் ராஞ்சி மாவட்டத்தை சுற்றியுள்ள ஊரக பெண்கள் தயாரித்த சணல் தயாரிப்புகள், சட்டங்கள், பரிசு பொருட்கள், மர கைவினைப் பொருட்கள், மூங்கில் பொருட்கள், கைப்பைகள் போன்றவை இந்த கண்காட்சியில் விற்பனை செய்யப்படும்.
பிளாஸ்டிக் பொருட்களின் பயன்பாட்டை குறைக்கச் செய்வது, சுற்றுச்சூழலுக்கு ஏற்ற களிமண், சணல், மூங்கில் போன்றவற்றின் தயாரிப்புகளையும் ஊக்குவிப்பதுதான் இந்த கண்காட்சியின் நோக்கம்.
இது சுற்றுச்சூழல் மாசுபடுவதை தடுக்கும் மற்றும் உள்ளூர் கலைஞர்களுக்கு உதவியாக இருக்கும்.
நிதி அமைச்சகம்
தேர்தல் பத்திரத் திட்டம் 2018 தேர்தல் பத்திரங்கள் 4-வது கட்ட விற்பனை 02.07.2018 முதல் 11.-7.2018 வரை நடைபெறும்
தேர்தல் பத்திரங்கள் திட்டம் 2018-ஐ மத்திய அரசு, அரசிதழில் 2018 ஜனவரி 2-ஆம் தேதி அன்று அறிவிக்கை எண் 20 என வெளியிட்டுள்ளது. இந்தத் திட்டத்தின்படி, தேர்தல் பத்திரங்களை இந்தியக் குடிமக்கள் அல்லது இந்திய கம்பெனிகள் அல்லது இந்திய நிறுவனங்கள் தேர்தல் பத்திரங்களை வாங்கிக் கொள்ளலாம். தனிநபர் ஒருவர் இந்தத் தேர்தல் பத்திரங்களை தனியாகவோ அல்லது இதர தனிநபர்களுடன் இணைந்து கூட்டாகவோ வாங்கிக் கொள்ளலாம். இந்தத் தேர்தல் பத்திரங்களை வாங்கியோரிடமிருந்து பெற்றுக் கொள்வதற்கு 1951 மக்கள் பிரதிநிதித்துவ சட்டத்தின் பிரிவு 29ஏ-ன் கீழ் பதிவு செய்யப்பட்ட, கடந்த மக்களவை தேர்தலிலோ அல்லது மாநில சட்டப்பேரவைத் தேர்தலிலோ பதிவான வாக்குகளில் குறைந்தது 1 சதவீத வாக்குகளை பெற்றுள்ள அரசியல் கட்சிகள் மட்டுமே உரிமை உள்ளவை. இந்தத் தேர்தல் பத்திரங்களைப் பெற்றுக் கொண்ட அரசியல் கட்சிகள் அங்கீகரிக்கப்பட்ட வங்கிகளில் உள்ள தங்களது வங்கிக் கணக்குகள் மூலமாக மட்டும் பணமாக்கிக் கொள்ளலாம்.
பாரத ஸ்டேட் வங்கி இந்த நான்காவது கட்ட தேர்தல் பத்திர விற்பனையில், இந்தப் பத்திரங்களை வெளியிடவும் அவற்றை தனது அங்கீகாரம் பெற்ற  11 கிளைகள் மூலம் பணமாக்கிக் கொள்ளவும் அனுமதிக்கப்பட்டுள்ளது. 02.07.2018 முதல் 11.07.2018 வரை இந்த நடவடிக்கைகளை பாரத ஸ்டேட் வங்கி மேற்கொள்ளலாம்.
தேர்தல் பத்திரங்கள் அவை வெளியிடப்பட்ட 15 நாட்களுக்கு மட்டுமே செல்லுபடியாகும் என்பது அனைவரின் கவனத்திற்கு கொண்டுவரப்படுகிறது. இந்த செல்லுபடியாகும் காலக்கெடுவுக்குப் பின்னர், அரசியல் கட்சிகள் தேர்தல் பத்திரங்களை தங்களது வங்கிக் கணக்குகளில் செலுத்தி பணமாக்க இயலாது. தகுதியுள்ள அரசியல் கட்சிகள் வங்கிக் கணக்குகளில் செலுத்தும் தேர்தல் பத்திரங்களின் மதிப்புத் தொகை அன்றைய தினமே அவற்றின் கணக்குகளில் வரவு வைக்கப்படும்.
------
(Visitor Counter : 169
பிரதமர் அலுவலகம்
பிரதமர் ஜூலை 1-ந் தேதி மத்தியப் பிரதேசத்திற்கு பயணம் மேற்கொள்கிறார்
அரிவாள் செல் ரத்தசோகை ஒழிப்பு தேசிய இயக்கத்தை பிரதமர் தொடங்கி வைக்கிறார்
ஷதோல் மாவட்டம் பக்காரியா கிராமத்திற்கு செல்லும் பிரதமர், கிராமத்துடன் தொடர்புள்ள பலருடன் கலந்துரையாடுகிறார்
மாநிலம் முழுவதும் சுமார் 3.57 கோடி பயனாளிகளுக்கு ஆயுஷ்மான் அட்டை வழங்கும் திட்டத்தையும் பிரதமர் தொடங்கி வைக்கிறார்
16 ஆம் நூற்றாண்டைச் சேர்ந்த தீரம் மிக்க கோண்ட்வானா ராணி துர்காவதியை பிரதமர் கௌரவிக்கிறார்
பிரதமர் திரு.நரேந்திர மோடி நாளை மத்தியப்பிரதேசத்துக்கு பயணம் மேற்கொள்கிறார்.
மாலை 3.30 மணியளவில் ஷதோலில் நடைபெறும் பொது நிகழ்ச்சியில் அவர் கலந்து கொள்கிறார். அங்கு அவர் அரிவாள் செல் ரத்தசோகை ஒழிப்பு தேசிய இயக்கத்தை தொடங்கி வைக்கிறார். பயனாளிகளுக்கு அரிவாள் செல் மரபணு நிலை அட்டைகளை அவர் வழங்குகிறார்.
இந்த இயக்கம், அரிவாள் செல் நோயால் ஏற்படும் சுகாதார சவால்களை, குறிப்பாக பழங்குடியின மக்கள் எதிர்கொள்ளும் நோய் பிரச்சனைகளுக்குத் தீர்வு காண்பதை நோக்கமாகக் கொண்டதாகும். 2047 ஆம் ஆண்டுக்குள் இந்த நோயை முற்றிலுமாக ஒழிப்பதே அரசின் முக்கிய நோக்கமாகும். 2023 ஆம் ஆண்டு பட்ஜெட்டில் இந்த நோய் ஒழிப்புத் திட்டம் அறிவிக்கப்பட்டது. குஜராத், மகாராஷ்டிரா, ராஜஸ்தான், மத்தியப் பிரதேசம், ஜார்க்கண்ட், சத்தீஸ்கர், மேற்கு வங்கம், ஒடிசா, தமிழ்நாடு, தெலங்கானா, ஆந்திரா, கர்நாடகா, அஸ்ஸாம், உத்தரப்பிரதேசம், கேரளா, பீகார், உத்தராகண்ட் ஆகிய அதிக கவனம் செலுத்தப்பட வேண்டிய 17 மாநிங்களைச் சேர்ந்த 278 மாவட்டங்களில் இந்த இயக்கம் செயல்படுத்தப்படும்.
மத்தியப் பிரதேசத்தில் சுமார் 3.57 கோடி பேருக்கு ஆயுஷ்மான் பாரத் பிரதமரின் ஜன் ஆரோக்கிய திட்ட அட்டைகளை வழங்கும் திட்டத்தையும் பிரதமர் தொடங்கி வைப்பார். மாநிலத்தில் நகர்ப்புற உள்ளாட்சி அமைப்புகள், கிராமப் பஞ்சாயத்துக்கள், வட்டார வளர்ச்சி அலுவலகங்கள் போன்ற இடங்களில் இந்த அட்டை வழங்கும் நிகழ்ச்சிகளுக்கு ஏற்பாடு செய்யப்படும். ஒவ்வொரு பயனாளியும் 100 சதவீத நலத்திட்டப் பயன்களை பெற வேண்டுமென்ற பிரதமரின் தொலைநோக்கை எட்டும் விதமாக இந்த ஆயுஷ்மான் அட்டை வழங்கும் இயக்கம் செயல்படுத்தப்படும்.
இந்த நிகழ்ச்சியின் போது 16 ஆம் நூற்றாண்டின் மத்தியில் கோண்ட்வானாவை ஆண்ட ராணியான ராணி துர்காவதியை பிரதமர் கௌரவிப்பார். மொகலாயர்களிடமிருந்து விடுதலைக்காக போராடிய மிகவும் துணிச்சலான, அச்சமற்ற வீராங்கனையாக அவர் திகழ்ந்தார்.
மாலை 5.00 மணியளவில் ஷதோல் மாவட்டத்தில் பக்காரியா கிராமத்திற்கு பிரதமர் செல்கிறார். அங்கு பழங்குடியின சமுதாயத்தினர், சுயஉதவிக் குழுக்கள், பெசா  கமிட்டித் தலைவர்கள், கிராம கால்பந்து சங்கங்களின் கேப்டன்கள் ஆகியோருடன் அவர் கலந்துரையாடுவார்.
•••••
((
மனித வள மேம்பாட்டு அமைச்சகம்
புதிதாகக் கட்டப்பட்டுள்ள 4 கேந்திரிய வித்யாலயா பள்ளிகளைக் கல்வி அமைச்சர் நாளை தொடங்கி வைக்கிறார்
புதிதாகக் கட்டப்பட்டுள்ள 4 கேந்திரிய வித்யாலயா பள்ளிகளைக் கல்வி அமைச்சர் திரு ரமேஷ் போக்ரியால் 'நிஷாங்க்' நாளை  காணொலிக் காட்சி வாயிலாகத் தொடங்கி வைக்கிறார்.
ஒடிஷாவின் நயாகர், மகஹூல்டிஹா, ரைரங்கப்பூர் ஆகிய இடங்களிலும், ராஜஸ்தானின் ஹனுமன்கரிலும், ஹரியானாவின் பரிதாபாதிலும் இந்தப் பள்ளிகள் திறக்கப்படவுள்ளன.
மொத்தம் 68.60 கோடி ரூபாய் செலவில் கட்டப்பட்டுள்ள இந்தப் பள்ளிகள், இதுவரை தற்காலிகக் கட்டிடங்களில் செயல்பட்டுவந்தன. இந்தப் புதிய பள்ளிகளின் மூலம் ஒடிஸா, ஹரியானா மற்றும் ராஜஸ்தானைச் சேர்ந்த சுமார் 4000 மாணவ-மாணவிகள் பயனடைவார்கள்.
மழைநீர் வடிகால் வசதியுடன் கூடிய இந்தப் பள்ளிகள், பசுமை கட்டிட விதிகளைப் பின்பற்றி கட்டப்பட்டுள்ளன.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1662366
-----
(Visitor Counter : 81
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
வீட்டிலிருந்து பணிபுரியும் மற்றும் கொவிட் பாதிக்கப்பட்டு தனிமைப்படுத்தப்பட்டுள்ள அலுவலர்களிடையே உரையாடிய மத்திய அமைச்சர் டாக்டர் ஜிதேந்திர சிங், அவர்களது நலம் குறித்து கேட்டறிந்தார்
பணியாளர் மற்றும் பயிற்சி, நிர்வாக சீர்திருத்தம், பொதுமக்கள் குறைதீர்ப்பு மற்றும் ஓய்வூதியங்கள் துறைகளைச் சேர்ந்த, வீட்டிலிருந்து பணிபுரியும் மற்றும் கொவிட்-19 பாதிக்கப்பட்டுள்ள அல்லது தனிமைப்படுத்தப்பட்டுள்ள அலுவலர்களுடன் மத்திய அமைச்சர் டாக்டர் ஜிதேந்திர சிங் இன்று உரையாடினார்.
காணொலி மூலம் அலுவலர்களைத் தொடர்பு கொண்ட மத்திய அறிவியல் மற்றும் தொழில்நுட்பம் இணை அமைச்சரும் ; புவி அறிவியல் இணை அமைச்சரும் ; பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணை அமைச்சருமான டாக்டர் ஜிதேந்திர சிங், அவர்களது நலம் குறித்து கேட்டறிந்ததோடு, அவர்களது அனுபவங்கள் மற்றும் ஆலோசனைகளைப் பகிருமாறு கேட்டுக்கொண்டார்.
18 வயது மற்றும் அதற்கு மேற்பட்ட தகுதியுடைய அனைத்து ஊழியர்களும் இரண்டு டோஸ்கள் தடுப்பூசி போட்டுக்கொண்டது குறித்து டாக்டர் ஜிதேந்திர சிங் திருப்தி தெரிவித்தார். மேலும், இன்னும் தடுப்பூசி போட்டுக்கொள்ளாத மக்களிடம் அதை உடனடியாக செலுத்திக்கொள்ளுமாறு அவர் வேண்டுகோள் விடுத்தார்.
பணியாளர் மற்றும் பயிற்சித் துறையின் 663 அதிகாரிகள் மற்றும் ஊழியர்களில் 46 பேர் லேசான தொற்று அறிகுறிகளால் பாதிக்கப்பட்டுள்ளனர் என்றும் அவர்களில் 20 பேர் ஏற்கனவே குணமடைந்துள்ளனர் என்றும் அமைச்சரிடம் தெரிவிக்கப்பட்டது.
அதே போன்று, நிர்வாக சீர்திருத்தம் மற்றும் பொதுமக்கள் குறைதீர்ப்பு துறையிலிருக்கும் 158 பேரில் 8 பேர் மற்றும் ஓய்வூதியத் துறையைச் சேர்ந்த 58 ஊழியர்களில் 6 பேர் மூன்றாவது அலை தொற்றினால் பாதிக்கப்பட்டுள்ளனர். இருப்பினும் இதுவரை யாரும் மருத்துவமனையில் அனுமதிக்கப்படவில்லை.
பெருந்தொற்றின் போது அலுவலகம் இடையூறு இல்லாமல் செயல்படுவதற்கான அதிகாரிகள் மற்றும் ஊழியர்களின் முயற்சிகள் மற்றும் அர்ப்பணிப்பை டாக்டர் ஜிதேந்திர சிங் பாராட்டினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1791038
பாதுகாப்பு அமைச்சகம்
சேட்டக் ஹெலிகாப்டரின் வைர விழாவை இந்திய விமானப்படை ஏப்ரல் 2 அன்று கொண்டாடுகிறது
இந்திய ராணுவத்தால் உருவாக்கப்பட்ட சேட்டக் ஹெலிகாப்டர் தேசத்திற்கான புகழ்மிக்க சேவையின் 60 ஆண்டுகளை நிறைவு செய்துள்ளது. முக்கியத்துவம் வாய்ந்த இந்த நிகழ்வைக் கொண்டாட ‘வெற்றிகரமான அறுபதுகள்’ என்ற தலைப்புடன் ‘சேட்டக் – சுயசார்பு, பல்துறை மற்றும் நம்பிக்கையின் புகழ் பெற்ற ஆறு தசாப்தங்கள்’ என்ற மையப்பொருளில் 2022 ஏப்ரல் 2 அன்று விழா நடத்த ஏற்பாடு செய்யப்பட்டுள்ளது. இந்திய விமானப்படை மற்றும் பயிற்சிப் பிரிவின் மூலம் ஹக்கிம் பேட் விமானப்படை தளம் இதற்கு ஏற்பாடு செய்துள்ளது.
இந்த விழாவில் பாதுகாப்புத் துறை அமைச்சர் திரு.ராஜ் நாத் சிங் தலைமை விருந்தினராக பங்கேற்பார். செகந்திராபாத்தில் உள்ள தேசிய தொழில் பாதுகாப்பு கல்விக்கழக மாநாட்டு அரங்கில் நடைபெறும் இந்த விழாவில் விமானப்படை தளபதி மற்றும் முப்படைகளைச் சேர்ந்த பணியில் உள்ள, ஓய்வு பெற்ற மூத்த அதிகாரிகள், பாதுகாப்புத் துறை, இந்திய கடலோர காவல் படை, இந்துஸ்தான் ஏரோநாட்டிக்ஸ் நிறுவனம் ஆகியவற்றின் அதிகாரிகள் கலந்து கொள்வார்கள்.
நாட்டில் அறுபது ஆண்டுகளாக ஹெலிகாப்டர் இயக்குவதில் குறிப்பாக சேட்டக் ஹெலிகாப்டர் இயக்கப்படுவதில் உள்ள சிறப்பம்சங்களை இந்த விழா வெளிப்படுத்தும்.
பாதுகாப்பு அமைச்சகம்
மத்திய அமைச்சர் திரு.ராஜ்நாத் சிங், மணிப்பூர் தலைமையகத்தில் உள்ள அசாம் ரைஃபிள்ஸ்  படையினருடன் கலந்துரையாடினார்
மத்திய அமைச்சர் திரு.ராஜ்நாத் சிங், ஆகஸ்ட் 19 2022 அன்று, மணிப்பூரின் மந்திரிபுக்கிரியில் உள்ள அசாம் ரைஃபிள்ஸ்  படையினரின் தலைமையகத்துக்கு சென்று, ரெட் ஷீல்டு பிரிவினர் மற்றும் அசாம் ரைஃபிள்ஸ் படையினருடன் கலந்துரையாடினார். அவருடன் ராணுவத் தளபதி ஜெனரல் மனோஜ் பாண்டே, ராணுவம் மற்றும் அசாம் ரைஃபிள்ஸ் பிரிவின் மூத்த அதிகாரிகள் உள்ளிட்டோர் உடன் சென்றனர். இந்த பயணத்தின்போது, மாநிலத்தில் அமைதி நிலவுவதற்காக, இந்திய-மியான்மர் எல்லையில் மேற்கொள்ளப்படும் எதிர்ப்பு மற்றும் பாதுகாப்பு நடவடிக்கைகள் குறித்து விளக்கமளிக்கப்பட்டது.
அப்போது பேசிய திரு.ராஜ்நாத் சிங், மணிப்பூரில் நிலவும் வானிலை உள்ளிட்ட சவால்களுக்கு இடையே, துணிச்சலுடனும், உறுதியுடனும் பாதுகாப்பை பலப்படுத்தும் பணியில் ஈடுபட்டுள்ள வீரர்கள் மற்றும் அதிகாரிகளுக்கு பாராட்டு தெரிவித்தார். இந்திய ராணுவம் மற்றும் அசாம் ரைஃபிள்ஸ் படையினரை சந்திப்பது மிகவும் பெருமைக்குரிய விஷயம் என்று தெரிவித்தார்.
மேலும் விவரங்களுக்கு இதன் ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1853050
சுகாதாரம் மற்றும் குடும்ப நலத்துறை அமைச்சகம்
இந்தியாவில் போடப்பட்ட கொவிட் தடுப்பூசிகளின் மொத்த எண்ணிக்கை 10 கோடியை தாண்டியது: கடந்த 24 மணி நேரத்தில் 35 லட்சம் தடுப்பூசிகள் போடப்பட்டன
இந்தியாவில் போடப்பட்ட கொவிட் தடுப்பூசிகளின் மொத்த எண்ணிக்கை இன்று 10 கோடியை கடந்தது.
இன்று காலை 7 மணி வரை 10,15,95,147 தடுப்பூசிகள் போடப்பட்டன. கடந்த 24 மணி நேரத்தில் 35 லட்சத்துக்கு மேற்பட்ட தடுப்பூசிகள் போடப்பட்டன. 85வது நாளான நேற்று, 35,19,987 தடுப்பூசிகள் போடப்பட்டன. இந்தியாவில் சராசரியாக, நாள் ஒன்றுக்கு 38,34,574 தடுப்பூசிகள் போடப்படுவதால், உலகளவில் இந்தியா முதலிடத்தில் உள்ளது.
இந்தியாவில் தினசரி கொவிட் பாதிப்பு தொடர்ந்து அதிகரிக்கிறது. கடந்த 24 மணி நேரத்தில் 1,52,879 பேருக்கு புதிதாக பாதிப்பு ஏற்பட்டுள்ளது. இவர்களில் 80.92 சதவீதம் பேர் மகாராஷ்டிரா, சட்டீஸ்கர், உத்தரப் பிரதேசம், தில்லி, கர்நாடகா, கேரளா, தமிழ்நாடு, குஜராத், மத்தியப் பிரதேசம் மற்றும் ராஜஸ்தான் ஆகிய 10 மாநிலங்களைச் சேர்ந்தவர்கள்.
மகாராஷ்டிராவில் அதிகபட்சமாக தினசரி கொவிட் பாதிப்பு 55,411-ஆக உள்ளது.
நாட்டில் குணமடைந்தவர்களின் மொத்த எண்ணிக்கை 1,20,81,443-ஆக உள்ளது. இவர்களின் சதவீதம் 90.44%. கடந்த 24 மணி நேரத்தில் 90,584 பேர் குணமடைந்தனர்.
கொவிட் தினசரி உயிரிழப்பும் தொடர்ந்து அதிகரித்து வருகிறது. கடந்த 24 மணி நேரத்தில் 839 பேர் உயிரிழந்துள்ளனர்.
மேலும் விவரங்களுக்கு இந்த ஆங்கில செய்திக் குறிப்பைப் பார்க்கவும்:
https://pib.gov.in/PressReleasePage.aspx?PRID=1710980
-----
(
ஆயுஷ்
மத்திய அரசு ஊழியர்கள் மற்றும் ஓய்வூதியதாரர்களுக்கான ஆயுஷ் சிகிச்சை மையங்கள்: சுகாதாரத்துறை ஒப்புதல்
மத்திய அரசு ஊழியர்கள் மற்றும் ஓய்வூதியதாரர்கள் ஆயுஷ் மையங்களில் சிகிச்சை பெறும் திட்டத்துக்கு மத்திய சுகாதாரத்துறை ஒப்புதல் வழங்கியுள்ளது.
இதன்படி தனியார் ஆயுர்வேத, யோகா மற்றும் இயற்கை வைத்திய மையங்கள் மத்திய அரசின் சுகாதார திட்ட குழுவில் இணைக்கப்படும்.
இந்த மையங்களில் மத்திய அரசு ஊழியர்கள் மற்றும் ஓய்வூதியதாரர்கள் சிகிச்சை பெற்றுக்கொள்ளலாம். மக்களிடையே ஆயுஷ் சிகிச்சை முறைகள் பிரபலம் அடைந்து வருவதால், இந்த நடவடிக்கையை மத்திய சுகாதாரத்துறை அமைச்சகம் எடுத்துள்ளது.
முன்மாதிரி திட்டமாக முதலில் தில்லி மற்றும் தேசிய தலைநகர் மண்டலத்தில் உள்ள ஆயுஷ் சிசிச்சை மையங்கள், மத்திய அரசின் சுகாதார திட்ட குழுவில் ஓராண்டுக்கு இணைக்கப்படும். அதைத் தொடர்ந்து இத்திட்டத்தை மற்ற இடங்களுக்கு விரிவுபடுத்துவது குறித்து பரிசீலிக்கப்படும்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1677659
குடியரசுத் துணைத் தலைவர் செயலகம்
அணிசேரா நாடுகள் இயக்கத்தின் உச்சிமாநாட்டிற்கு இடையே ஆப்கானிஸ்தான், வியட்நாம், க்யூபா, வெனிசுலா அரசுத் தலைவர்களுடன் குடியரசுத் துணைத் தலைவர் திரு வெங்கய்யா நாயுடு கலந்துரையாடினார்
அஜர்பைஜானின் பாக்கூ நகரில் நடைபெறும் அணிசேரா நாடுகள் அமைப்பின் 18 ஆவது உச்சிமாநாட்டிற்கு இடையே ஆப்கானிஸ்தான் அதிபர் டாக்டர் முகமது அஷ்ரப் கனி, வியட்நாம் துணை அதிபர் திருமதி டாங் தி நகோக் தின், க்யூபா அதிபர் மிகைல் டியாஸ் கேனல் பெர்முடெஸ், வெனிசுலா அதிபர் நிகோலஸ் மதுரோ மோரோஸ் ஆகியோருடன் குடியரசுத் துணைத் தலைவர் திரு வெங்கய்யா நாயுடு கலந்துரையாடினார்.
இந்த நாடுகளுடன் அனைத்துத் துறைகளிலும் இந்தியாவின் நெருக்கமான உறவு மேலும் வலுப்பட வேண்டியதன் அவசியத்தை இந்த சந்திப்பில் அவர் வலியுறுத்தினார்.
ஆப்கானிஸ்தான் அதிபருடனான சந்திப்பின் போது, இருநாடுகளின் மக்களுக்கு இடையேயான பரிவர்த்தனைகள் முக்கியமான செயல்பாடுகளில் வலுவான அடித்தளத்தை அமைத்துள்ளது என்று திரு வெங்கய்யா நாயுடு தெரிவித்தார். வலுவான, பாதுகாப்பான, ஒன்றுபட்ட, அனைவரையும் உள்ளடக்கிய, வளமான ஆப்கானிஸ்தானைக் காணவே இந்தியா விரும்புகிறது என்று அவர் கூறினார். வளர்ச்சித் திட்டங்களில் ஆப்கானிஸ்தான் அரசோடும், மக்களோடும் நெருக்கமாகப் பணியாற்ற இந்தியா உறுதிபூண்டுள்ளது என்றும் அவர் தெரிவித்தார். ஆப்கானிஸ்தானில் வெற்றிகரமாக தேர்தல் நடத்தப்பட்டிருப்பதற்குப் பாராட்டு தெரிவித்த திரு வெங்கய்யா நாயுடு, இந்தத் தேர்தலின் முடிவுகள் ஆப்கானிஸ்தானின் நிலைத்தன்மையையும், அமைதியையும் மேம்படுத்தும் என்று நம்பிக்கை தெரிவித்தார்.
2020-ல் ஆசியான் உச்சிமாநாட்டிற்குத் தலைமை பொறுப்பேற்கவுள்ள வியட்நாம், இந்தியாவின் நம்பிக்கைக்குரிய நட்பு நாடு மட்டுமின்றி, இந்தியாவின் கிழக்கு நாடுகள் செயல்பாட்டுக் கொள்கைக்கான முக்கியத் தூண் என்றும் வியட்நாம் துணை அதிபரை சந்தித்தபோது குடியரசுத் துணைத் தலைவர் குறிப்பிட்டார்.
க்யூபா அதிபருடனான சந்திப்பின்போது, அணிசேரா இயக்கத்தின் நிறுவக உறுப்பினர்கள் இந்தியாவும், க்யூபாவும் என்பதை சுட்டிக்காட்டிய திரு வெங்கய்யா நாயுடு, இந்த இயக்கத்தின் கொள்கைகளைத் தொடர்ந்து முன்னெடுத்துச் செல்ல வேண்டும் என்று கூறினார். ஜெனீவாவில் சென்ற மாதம் நடைபெற்ற ஐநா மனித உரிமைகள் கவுன்சில் கூட்டத்தில் ஜம்மு கஷ்மீர் குறித்த விஷயத்தில் இந்தியாவின் நிலையை ஆதரித்ததற்காக க்யூபாவுக்கு அவர் நன்றி தெரிவித்தார்.
வெனிசுலா அதிபரை சந்தித்துப் பேசிய குடியரசுத் துணைத் தலைவர் திரு வெங்கய்யா நாயுடு, இந்தியாவின் ஆதரவுடன், ஐநா மனித உரிமை கவுன்சில் தேர்தலில் வெனிசுலா வெற்றிப்பெற்றதற்குப் பாராட்டு தெரிவித்தார். 2021-22 காலத்திற்கு ஐநா பாதுகாப்பு சபையின் நிரந்தரமல்லாத இடத்திற்கான தேர்தலில் இந்தியாவிற்கு க்யூபா ஆதரவு அளிக்க வேண்டும் என்றும் அவர் கோரினார்.
சமூக நிதி மற்றும் அதிகாரமளித்தல் அமைச்சகம்
ஒருங்கிணைப்பு மற்றும் அதிகாரமளித்தலை நோக்கி மிகப்பெரிய உந்துதல்: மத்திய பிரதேசத்தின் ஒருங்கிணைந்த பிராந்திய மையத்துக்கு அடிக்கல்
ஒருங்கிணைப்பு மற்றும் அதிகாரமளித்தலை நோக்கிய ஒரு பெரிய உந்துதலைக் குறிக்கும் ஒரு முக்கியமான சந்தர்ப்பத்தில், மத்தியப் பிரதேசத்தின் ஒருங்கிணைந்த பிராந்திய மையத்தின்  -சத்தர்பூரின் புதிய கட்டிடத்திற்கு அடிக்கல் நாட்டப்பட்டது.
இந்த விழாவில் பேசிய மத்திய சமூக நீதி மற்றும் அதிகாரமளித்தல் அமைச்சர் டாக்டர் வீரேந்திர குமார், இது மத்திய அரசின் சமூக நீதி மற்றும் அதிகாரமளித்தல் அமைச்சகத்தின் கீழ் மற்றொரு முன்னோடி முயற்சியாகும் என்று கூறினார். திறன் மேம்பாடு, புனர்வாழ்வு சேவைகள் மற்றும் உள்ளடக்கிய சமூக திட்டங்கள் மூலம் ஊனமுற்ற நபர்களுக்கு அதிகாரம் அளிப்பதற்காக அர்ப்பணிக்கப்பட்டுள்ளது. தேசிய கட்டிட கட்டுமானக் கழகத்தில்  கட்டுமானத்தின் கீழ் 18 மாதங்களுக்குள் முடிக்கப்படும். தேசிய கட்டிட கட்டுமானக் கழகத்தின்  அர்ப்பணிப்பு முயற்சிகள் காரணமாக சி.ஆர்.சி-சத்தர்பூருக்கான புதிய கட்டிடம் புத்தம் புதிய, அதிநவீன கட்டமைப்பைப் பெற தயாராக உள்ளது. 41,275 சதுர அடி பரப்பளவு கொண்ட இந்தக் கட்டிடம், மாற்றுத் திறனாளிகளின் தேவைகளைப் பூர்த்தி செய்யும் வகையில் தடையற்ற சூழலை வழங்கும் வகையில் வடிவமைக்கப்பட்டுள்ளது.
மத்திய பிரதேசத்தின் ஒருங்கிணைந்த பிராந்திய மையத்தின் -சத்தர்பூரின் புதிய கட்டிடம் போபால், நாக்பூர் மற்றும் அகமதாபாத்தில் தற்போதுள்ள சி.ஆர்.சி.க்களைப் போல மாற்றுத்திறனாளிகளின் நலன் மற்றும் அதிகாரமளித்தலுக்கான மத்திய அரசின் உறுதிப்பாட்டை வலுப்படுத்தும்.
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
‘நகர்ப்புற புவிசார் தகவல் போட்டி-2022’: மத்திய வீட்டு வசதி மற்றும் நகர்ப்புற விவகாரத்துறை அமைச்சகம் நடத்துகிறது
இந்தியாவின் நகர்ப்புற சூழலில் புதுமையை ஊக்குவிக்கவும், புவிசார் தொழில்நுட்பங்களை பின்பற்றவும், நகர்ப்புற புவிசார் தகவல் போட்டியை மத்திய வீட்டுவசதி மற்றும் நகர்ப்புற விவகாரத்துறை அமைச்சகம் அறிவித்துள்ளது.
தேர்ந்தெடுக்கப்பட்ட பொலிவுரு நகரங்களுடன் இணைந்து இந்த போட்டி நடத்தப்படுகிறது. இந்த போட்டி அதிக தரமான புவிசார் தகவல்களை தெரிவிக்கும். இந்த போட்டியில் பங்கேற்க பதிவு செய்தவர்களுக்கு தேசிய புவிசார் முகமைகள், தனியார் நிறுவனங்கள் மற்றும் அறிவியல் மற்றும் கல்வி நிறுவனங்கள், தொழில் நிறுவனங்கள், நுகர்வோர் சேவைகள் அளிக்கும் நிறுவனங்கள் மற்றும் தொடக்க நிறுவனங்களிடம் இருந்து கிடைக்கும் 1000-க்கும் மேற்பட்ட புவிசார் தரவுகளை பயன்படுத்தி, அறிவுப்பூர்வமான தகவல் கதைகளை உருவாக்கலாம்.
விடுதலையின் அம்ரித் மகோத்ஸவத்தை முன்னிட்டு, பொலிவுரு நகரங்கள்:
'பொலிவுரு நகரமயமாக்கல்’ குறித்த கருத்தரங்கம் சூரத் நகரில் 2022 ஆம் ஆண்டு பிப்ரவரியில் நடைப்பெறவுள்ளது. இதன் ஒரு பகுதியாக இந்த புவிசார் தகவல் போட்டி நடத்தப்படுகிறது. இந்த போட்டி ஜனவரி 1 ஆம் தேதி தொடங்கி மாத இறுதியில் முடிவடைகிறது. இதற்கு இதுவரை 800 பேர் பதிவு செய்துள்ளனர். இந்த போட்டிக்கான விவரங்களை https://urbanhack.niua.org/ என்ற இணையளத்தில் காணலாம்.
போட்டியில் பங்கேற்கும் புவிசார் நிபுணர்களின் புதுமையான கருத்துக்கள் மற்றும் தீர்வுகள் தொகுக்கப்பட்டு, நகரங்களில் வசிக்கும் மக்களின் பிரச்சினைகளை தீர்க்க அரசு உதவும்.
மேலும் தகவல்களுக்கு, இந்த ஆங்கிலச் செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1786650
நிதி அமைச்சகம்
பிரிக்ஸ் நாடுகளின் நிதி மற்றும் மத்திய வங்கிகளின் துணைத் தலைவர்களின் முதல் கூட்டத்தை இந்தியா நடத்தியது
பிரிக்ஸ் நாடுகளின் நிதி மற்றும் மத்திய வங்கிகளின் துணைத் தலைவர்களின் முதல் கூட்டத்தை காணொலி மூலம் இந்தியா இன்று நடத்தியது.
நிதி அமைச்சகத்தின் பொருளாதார விவகாரங்கள் செயலாளர் திரு தருண் பஜாஜ், இந்திய ரிசர்வ் வங்கியின் துணை ஆளுநர் திரு மைக்கேல் பத்ரா ஆகியோர் இதற்கு தலைமை தாங்கினர்.
பிரேசில், ரஷ்யா, சீனா மற்றும் தென் ஆப்பிரிக்காவின் பிரிக்ஸ் நிதி மற்றும் மத்திய வங்கிகளின் துணை தலைவர்கள் இக்கூட்டத்தில் கலந்து கொண்டனர்.
தனது 15-வது ஆண்டு விழாவை பிரிக்ஸ் கொண்டாடும் 2021-ல் பிரிக்ஸ் தலைமை பொறுப்பை இந்தியா ஏற்றது.
பிரிக்ஸ்@15: பிரிக்ஸ் நாடுகளுக்கிடையேயான ஒத்துழைப்பு என்பதை மையக்கருவாகக் கொண்டு, தொடர்நிலை, ஒருங்கிணைப்பு மற்றும் ஒப்புதல் ஆகியவற்றின் மூலம் ஒத்துழைப்பை வலுப்படுத்துவதில் இந்தியா கவனம் செலுத்துகிறது.
2021-ம் ஆண்டில் இந்தியாவின் தலைமையில் நடைபெறும் முதல் பிரிக்ஸ் ஒத்துழைப்பு கூட்டம் இதுவாகும். நிதி ஒத்துழைப்பு லட்சியம், சர்வதேச பொருளாதார கண்ணோட்டம், கொவிட்-19-க்கான எதிர்வினை, உள்கட்டமைப்பு வசதிகளுக்கு நிதி வழங்குதல், டிஜிட்டல் தொழில்நுட்பங்களை பயன்படுத்துதல், புதிய வளர்ச்சி வங்கியின் நடவடிக்கைகள், சிறு மற்றும் நடுத்தர தொழில் நிறுவனங்களுக்கு நிதி தொழில்நுட்பம் மற்றும் நிதி உள்ளடக்கம், பிரிக்ஸ் அவசர கால தயார்நிலை குறித்த முன்னுரிமைகளை இந்தியா இக்கூட்டத்தின் போது பகிர்ந்து கொண்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1700502
-----
(Visitor Counter : 180